title: Odluka (EU) 2020/380 Europske središnje Banke od 18. veljače 2020. o izmjeni Odluke (EU) 2016/245 o utvrđivanju pravila o nabavi (ESB/2020/10)

text:
                  6.3.2020

                  HR

                  Službeni list Europske unije

                  L 69/41

         ODLUKA (EU) 2020/380 EUROPSKE SREDIŠNJE BANKE
         od 18. veljače 2020.
         o izmjeni Odluke (EU) 2016/245 o utvrđivanju pravila o nabavi (ESB/2020/10)
         IZVRŠNI ODBOR EUROPSKE SREDIŠNJE BANKE,
         uzimajući u obzir Statut Europskog sustava središnjih banaka i Europske središnje banke, a posebno njegov članak 11.6.,
         uzimajući u obzir Odluku ESB/2004/2 od 19. veljače 2004. o donošenju Poslovnika Europske središnje banke (1), a posebno njezin članak 19.,
         budući da:

                     (1)

                     S obzirom na razvoj sudske prakse i zakonodavstva Europske unije te radi jasnoće, potrebno je detaljnije urediti ili revidirati određena pravila utvrđena u Odluci (EU) 2016/245 Europske središnje banke (ECB/2016/2) (2).

                     (2)

                     Europska središnja banka (ESB) osigurava poduzimanje prikladnih mjera radi učinkovitog sprječavanja, prepoznavanja i uklanjanja sukoba interesa koji proizlaze iz provedbe postupka nabave u skladu s Etičkim okvirom ESB-a (3), kako bi se izbjeglo bilo kakvo narušavanje tržišnog natjecanja te kako bi se osigurao jednak tretman svih ponuditelja.

                     (3)

                     Pragovi za postupke javnog nadmetanja utvrđeni Direktivom br. 2014/24/EU Europskog parlamenta i Vijeća (4) izmijenjeni su Delegiranom uredbom Komisije (EU) 2017/2365 (5) i Delegiranom uredbom Komisije (EU) 2019/1828 (6). Iako se Direktiva 2014/24/EU na nju ne primjenjuje, ESB namjerava primjenjivati iste pragove za svoje postupke javnog nadmetanja.

                     (4)

                     Pored toga, ESB namjerava primijeniti isti prag za koncesije kao onaj utvrđen u Direktivi 2014/23/EU Europskog parlamenta i Vijeća (7).

                     (5)

                     Odluku (EU) 2016/245 (ESB/2016/2) potrebno je stoga na odgovarajući način izmijeniti,

               DONIO JE OVU ODLUKU:

            Članak 1.
            Izmjene
            Odluka (EU) 2016/245 (ESB/2016/2) mijenja se kako slijedi:

                        (1)

                        u članku 1. točka (8) zamjenjuje se sljedećim:

                                    „8.

                                    ,dinamički sustav nabave’ znači potpuno elektronički postupak za kupnju ugovornih isporuka koji se često koriste, a čija obilježja posve ispunjavaju zahtjeve ESB-a u obliku u kojem su dostupni na tržištu;”;

                        (2)

                        u članku 2. stavak 3. mijenja se kako slijedi:

                                    (a)

                                    točka (h) zamjenjuje se sljedećim:

                                                „(h)

                                                usluge istraživanja i razvoja, osim ako ESB upotrebljava koristi vezane uz navedene usluge isključivo za vlastite potrebe, a isporučene usluge u cijelosti plaća ESB;”;

                                    (b)

                                    točka (j) zamjenjuje se sljedećim:

                                                „(j)

                                                ugovore povezane s pravnim zastupanjem ESB-a za vrijeme trajanja ili tijekom pripreme i. postupka pred sudovima ili tijelima javne vlasti države članice ili treće zemlje ili pred međunarodnim sudovima ili institucijama ili ii. arbitražnog postupka; i ugovore isključivo za usluge javnih bilježnika, povjerenika i službenika suda;

                        (3)

                        u članku 4., stavak 3. zamjenjuje se sljedećim:

                           „3.   Primjenjuju se sljedeći pragovi:

                                       (a)

                                       za ugovore o nabavi robe i ugovore o uslugama: prag za ugovore o javnoj nabavi robe ili usluga koje dodjeljuju javni naručitelji naveden u članku 4. točki (c) Direktive 2014/24/EU;

                                       (b)

                                       za ugovore o radovima: prag za ugovore o javnoj nabavi radova naveden u članku 4. točki (a) Direktive 2014/24/EU;

                                       (c)

                                       za ugovore o koncesiji: prag za ugovore o koncesiji utvrđen u članku 8. stavku 1. Direktive 2014/23/EU Europskog parlamenta i Vijeća (*1).

                           (*1)  Direktiva 2014/23/EU Europskog parlamenta i Vijeća od 26. veljače 2014. o dodjeli ugovora o koncesiji (SL L 94, 28.3.2014., str. 1.).”;"

                        (4)

                        članak 8. mijenja se kako slijedi:

                                    (a)

                                    naslov se zamjenjuje sljedećim:
                                    „Izmjene ugovora za vrijeme njihova trajanja ”;

                                    (b)

                                    prva rečenica stavka 1. zamjenjuje se sljedećim:
                                    „ESB može izmijeniti ugovor ako su izmjene, bez obzira na njihovu novčanu vrijednost, predviđene u prvotnoj dokumentaciji o nabavi putem jasnih, preciznih i nedvosmislenih revizijskih klauzula, koje mogu uključivati klauzule o izmjeni cijene, ili opcija.”;

                                    (c)

                                    prva rečenica stavka 2. zamjenjuje se sljedećim:
                                    „ESB može izmijeniti ugovor ako izmjene, neovisno o vrijednosti ugovora, nisu značajne.”;

                                    (d)

                                    stavak 3. zamjenjuje se sljedećim:

                                       „3.   Pored toga, ESB može izmijeniti ugovor u sljedećim slučajevima:

                                                   (a)

                                                   ako potreba za izmjenom nastane zbog okolnosti koje ESB brižnim postupanjem nije mogao predvidjeti, pod uvjetom da izmjena ne mijenja cjelokupnu prirodu prvotnog ugovora; ili

                                                   (b)

                                                   ako su dodatni proizvodi, usluge ili radovi postali potrebni, a ne mogu u tehničkom ili gospodarskom smislu biti odvojeni od prvotnog ugovora bez uzrokovanja velikih poteškoća ili znatnog udvostručavanja troškova.

                                             Međutim, povećanje cijene u svakom pojedinom slučaju ne smije prelaziti 50 % prvotne vrijednosti ugovora.”;

                                    (e)

                                    stavak 6. zamjenjuje se sljedećim:

                                       „6.   Novi postupak nabave zahtijeva se za izmjene početnog ugovora tijekom njegova trajanja, osim onih predviđenih stavcima od 1. do 5.”;

                        (5)

                        članak 9. mijenja se kako slijedi:

                                    (a)

                                    stavak 1. zamjenjuje se sljedećim:

                                       „1.   ESB dodjeljuje ugovore čija je procijenjena vrijednost jednaka ili prelazi pragove određene u članku 4. stavku 3. u otvorenom ili ograničenom postupku. U opravdanim slučajevima ESB može primijeniti pregovarački postupak, natjecateljski dijalog ili partnerstvo za inovacije, pod uvjetima određenim u člancima od 12. do 14.”;

                                    (b)

                                    dodaju se sljedeći stavci 6. i 7.:

                                       „6.   ESB može odlučiti dodijeliti ugovor u obliku odvojenih grupa te može odrediti veličinu i predmet tih grupa.

                                       7.   Za izračun razdoblja, datuma i rokova, primjenjuje se Uredba Vijeća (EEZ, Euratom) br. 1182/71 (*2).

                                       (*2)  Uredba Vijeća (EEZ, Euratom) br. 1182/71 od 3. lipnja 1971. o utvrđivanju pravila koja se primjenjuju na razdoblja, datume i rokove (SL L 124, 8.6.1971., str. 1.).”;"

                        (6)

                        u članku 11. stavak 1. briše se;

                        (7)

                        članak 12. mijenja se kako slijedi:

                                    (a)

                                    stavak 2. zamjenjuje se sljedećim:

                                       „2.   ESB može također primijeniti pregovarački postupak ako su u otvorenom ili ograničenom postupku ili natjecateljskom dijalogu primljene samo nepravilne ili neodgovarajuće ponude. ESB ne mora objaviti novi poziv na nadmetanje ako u pregovarački postupak uključi samo one ponuditelje koji su sudjelovali u prvotnom postupku, koji su bili prihvatljivi, koji su ispunili kriterije odabira te dostavili svoje ponude u skladu s formalnim zahtjevima. Ako nije dobivena niti jedna ponuda ili niti jedna odgovarajuća ponuda, ESB može također započeti novi pregovarački postupak bez objave nove obavijesti i bez dostave nove dokumentacije o nabavi ponuditeljima, pod uvjetom da početni uvjeti ugovora nisu bitno izmijenjeni.”;

                                    (b)

                                    u stavku 5. dodaje se sljedeća rečenica:
                                    „ESB može dodijeliti ugovor na temelju prvotnih ponuda bez pregovora.”;

                        (8)

                        u članku 18., stavak 2. zamjenjuje se sljedećim:

                           „2.   U svrhu sklapanja okvirnog sporazuma, ESB slijedi postupke utvrđene u člancima od 10. do 14. U pozivu na nadmetanje određuje se područje primjene i predviđeni broj okvirnih sporazuma koji se dodjeljuju.
                           Pojedini ugovori koji se temelje na okvirnom sporazumu dodjeljuju se u skladu s postupcima utvrđenim u ovom članku.”;

                        (9)

                        u članku 26., stavak 4. zamjenjuje se sljedećim:

                           „4.   ESB mora osigurati da se informacije koje su dostavili natjecatelji i ponuditelji tretiraju i pohranjuju u skladu s načelom povjerljivosti i potpunosti, a ako se obrađuju osobni podaci, u skladu s Uredbom (EUF) 2018/1725 Europskog parlamenta i Vijeća (*3).

                           (*3)  Uredba (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ (SL L 295, 21.11.2018., str. 39.).”;"

                        (10)

                        članak 28. zamjenjuje se sljedećim:

                           „Članak 28.
                           Ispravak dokumentacije o nabavi, rok za podnošenje prigovora i nemogućnost podnošenja prigovora

                              1.   Ako ESB otkrije nepreciznosti, propuste ili druge vrste pogrešaka u tekstu poziva na nadmetanje, poziva na dostavu ponuda ili dodatne dokumentacije, tada ispravlja pogrešku te na odgovarajući način obavještava sve natjecatelje ili ponuditelje.

                              2.   Ako natjecatelji ili ponuditelji smatraju da su zahtjevi ESB-a, određeni u pozivu na nadmetanje, pozivu na dostavu ponuda ili dodatnoj dokumentaciji nepotpuni, nedosljedni ili nezakoniti, ili da je ESB ili drugi natjecatelj ili ponuditelj prekršio važeća pravila o nabavi, moraju svoj prigovor bez odlaganja dostaviti ESB-u u roku od 15 dana, nakon što postanu svjesni te nepravilnosti. Ako nepravilnost utječe na poziv na dostavu ponuda ili drugu dokumentaciju koju je poslao ESB, rok počinje teći od trenutka zaprimanja dokumentacije. U drugim slučajevima, rok počinje teći od vremena kada natjecatelji ili ponuditelji postanu svjesni te nepravilnosti ili kada se razumno može očekivati da su postati svjesni nepravilnosti. ESB tada može ispraviti ili dopuniti zahtjeve ili ispraviti nepravilnost ili odbiti zahtjev navodeći razloge za to. Prigovore koji nisu podneseni ESB-u unutar roka, ne smiju se podnijeti kasnije te se kandidatima ili ponuditeljima ne dozvoljava isticanje prigovora u žalbenom postupku iz članka 39. te u postupku pred Sudom Europske unije

                        (11)

                        u članku 30. stavku 3. prva rečenica briše se;

                        (12)

                        članak 34. mijenja se kako slijedi:

                                    (a)

                                    stavak 2. zamjenjuje se sljedećim:

                                       „2.   Obavijest o odluci o dodjeli šalje se najkasnije 10 dana prije nego što ESB potpiše ugovor ako se obavijest šalje faksom ili elektroničkim putem ili najkasnije 15 dana prije potpisivanja ugovora ako se upotrebljavaju druga sredstva komunikacije (,rok mirovanja’). ESB neće potpisati ugovor s odabranim ponuditeljem prije isteka roka mirovanja.”

                                    (b)

                                    Stavak 3. zamjenjuje se sljedećim:

                                       „3.   ESB obavješćuje sve dotične natjecatelje ili dotične ponuditelje čije su prijave ili ponude odbijene, o razlozima za odbijanje njihove prijave ili ponude te o trajanju roka mirovanja iz stavka 2. ESB obavješćuje svakog neuspješnog ponuditelja koji je dostavio prihvatljivu ponudu i koji dostavi pisani zahtjev, o imenu uspješnog ponuditelja te o obilježjima i relativnim prednostima uspješne ponude.”;

                        (13)

                        u članku 35., stavak 8. zamjenjuje se sljedećim:

                           „8.   Postupak nabave provodi se u skladu su općim načelima navedenim u članku 3. Članak 9. stavci 6. i 7., članak 13. stavci 5. i 6. te članci 18., 19., 20., 26., 27., 28., 30 i 33. primjenjuju se na odgovarajući način.”;

                        (14)

                        u članku 36., stavak 2. zamjenjuje se sljedećim:

                           „2.   Ponuditelji mogu u roku od 15 dana od primitka obavijesti zahtijevati od ESB-a da im navede razloge za odbijanje njihove ponude
                           Neovisno o stavku 1. i prvom podstavku ovog stavka, članak 34. stavci od 1. do 4. primjenjuju se kada ESB putem postupka određenog u članku 35. stavku 4. sklopi ugovor o uslugama iz članka 6. stavka 2. s vrijednošću bez PDV-a koja prelazi ili iznosi 750 000 EUR, pod uvjetom da postoji jasan prekogranični interes.”;

                        (15)

                        članak 39. mijenja se kako slijedi:

                                    (a)

                                    stavak 1. zamjenjuje se sljedećim:

                                       „1.   U postupcima javnog nadmetanja u skladu s poglavljem II., natjecatelji i ponuditelji mogu izjaviti žalbu u pisanom obliku roku od 10 dana od primitka obavijesti o odbijanju njihove prijave ili ponude u skladu s člankom 34. stavkom 1. ili prvom rečenicom članka 34. stavka 3. Žalba mora sadržavati sve prateće informacije i obrazložene prigovore, osim svih prigovora koje nije moguće podnijeti u skladu s člankom 28. stavkom 2.”;

                                    (b)

                                    stavak 3. zamjenjuje se sljedećim:

                                       „3.   Žalba ima suspenzivni učinak u odnosu na dodjelu ugovora;”

                                    (c)

                                    dodaje se sljedeći stavak 4.:

                                       „4.   Ako je žalba odbijena, primjenjuje se dodatni rok mirovanja od najmanje 10 dana prije potpisivanja ugovora od strane ESB-a ako se obavijest šalje faksom ili elektroničkim putem ili rok mirovanja od najmanje 15 dana prije potpisivanja ugovora ako se koriste druga sredstva komunikacije. PRB obavještava podnositelja žalbe o trajanju roka mirovanja.”

            Članak 2.
            Stupanje na snagu

               1.   Ova Odluka stupa na snagu,1. svibnja 2020.

               2.   Postupci nadmetanja koji su započeli prije stupanja na snagu ove Odluke dovršavaju se u skladu s odredbama Odluke (EU) 2016/245 (ESB/2016/2) koja je bila na snazi na dan kada je postupak nadmetanja započeo. Za potrebe ove odredbe, smatra se da je postupak nadmetanja započeo na dan kad je poziv na nadmetanje poslan Službenom listu ili, u slučajevima kada navedeni poziv nije potreban, na dan kada je ESB pozvao jednog ili više dobavljača da dostave ponude ili prijedloge.

            Sastavljeno u Frankfurtu na Majni, 18. veljače 2020.

                  Predsjednica ESB-a

               Christine LAGARDE

            (1)  SL L 80, 18.3.2004., str. 33.

            (2)  Odluka (EU) 2016/245 Europske središnje banke od 9. veljače 2016. o utvrđivanju Pravila o nabavi (ESB/2016/2) (SL L 45, 20.2.2016., str. 15.).

            (3)  SL C 204, 20.6.2015., str. 3.

            (4)  Direktiva 2014/24/EU Europskog parlamenta i Vijeća od 26. veljače 2014. o javnoj nabavi i o stavljanju izvan snage Direktive 2004/18/EZ (SL L 94, 28.3.2014., str. 65.).

            (5)  Delegirana uredba Komisije (EU) 2017/2365 оd 18. prosinca 2017. o izmjeni Direktive 2014/24/EU Europskog parlamenta i Vijeća u vezi s pragovima primjene za postupke dodjele ugovora (SL L 337, 19.12.2017., str. 19.).

            (6)  Delegirana uredba Komisije (EU) 2019/1828 оd 30. listopada 2019. o izmjeni Direktive 2014/24/EU Europskog parlamenta i Vijeća u vezi s pragovima za ugovore o javnoj nabavi robe, radova i usluge te projektne natječaje (SL L 279, 31.10.2019., str. 25.).

            (7)  Direktiva 2014/23/EU Europskog parlamenta i Vijeća od 26. veljače 2014. o dodjeli ugovora o koncesiji (SL L 94, 28.3.2014., str. 1.).


title: Odluka vijeća (EU) 2020/372 od 27. veljače 2020. o stajalištu koje treba zauzeti u ime Europske unije u okviru Vijeća Međunarodne organizacije civilnog zrakoplovstva u pogledu donošenja izmjena priloga 1., 3., 4., 6., 10., 11., 13., 14., 15., 16. i 18. Konvenciji o međunarodnom civilnom zrakoplovstvu

text:
                  6.3.2020

                  HR

                  Službeni list Europske unije

                  L 71/8

         ODLUKA VIJEĆA (EU) 2020/372
         od 27. veljače 2020.
         o stajalištu koje treba zauzeti u ime Europske unije u okviru Vijeća Međunarodne organizacije civilnog zrakoplovstva u pogledu donošenja izmjena priloga 1., 3., 4., 6., 10., 11., 13., 14., 15., 16. i 18. Konvenciji o međunarodnom civilnom zrakoplovstvu
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 100. stavak 2. u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Konvencija o međunarodnom civilnom zrakoplovstvu („Čikaška konvencija”), kojom se uređuje međunarodni zračni prijevoz, stupila je na snagu 4. travnja 1947. Njome je osnovana Međunarodna organizacija civilnog zrakoplovstva (ICAO).

                     (2)

                     Države članice Unije ugovorne su stranke Čikaške konvencije i članice ICAO-a, a Unija ima status promatrača u određenim tijelima ICAO-a.

                     (3)

                     U skladu s člankom 54. Čikaške konvencije Vijeće ICAO-a donosi međunarodne standarde i preporučenu praksu.

                     (4)

                     Vijeće ICAO-a treba na 219. sjednici, koja počinje 2. ožujka 2020., donijeti niz izmjena priloga 1., 3., 4., 6., 10., 11., 13., 14., 15., 16. i 18. Čikaškoj konvenciji („izmjene”) u područjima sigurnosti, okoliša i zračne plovidbe.

                     (5)

                     Izmjene će nakon donošenja biti obvezujuće za sve članice ICAO-a, uključujući sve države članice Unije, u skladu s ograničenjima iz Čikaške konvencije i u okviru tih ograničenja, te će moći presudno utjecati na sadržaj prava Unije.

                     (6)

                     Stoga je primjereno utvrditi stajalište koje treba zauzeti u ime Unije u okviru Vijeća ICAO-a u pogledu izmjena.

                     (7)

                     Područje primjene ove Odluke trebalo bi biti ograničeno na sadržaj izmjena u mjeri u kojoj je taj sadržaj unutar područja koje je već u velikoj mjeri obuhvaćeno zajedničkim pravilima EU-a.. Ova Odluka ne bi trebala utjecati na raspodjelu nadležnosti između Unije i država članica u području zrakoplovstva.

                     (8)

                     Stajalište Unije u okviru Vijeća ICAO-a trebalo bi biti da se podupiru politike iznesene u izmjenama jer one doprinose poboljšanju sigurnosti zračnog prometa i standarda u području okoliša.

                     (9)

                     Stajalište Unije trebale bi izraziti države članice Unije koje su članice Vijeća ICAO-a, djelujući zajednički,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije u okviru Vijeća Međunarodne organizacije civilnog zrakoplovstva (ICAO) na njegovoj 219. sjednici u pogledu donošenja izmjena priloga 1., 3., 4., 6., 10., 11., 13., 14., 15., 16. i 18. Konvenciji o međunarodnom civilnom zrakoplovstvu (1) izražavaju države članice Unije koje su članice Vijeća ICAO-a, djelujući zajednički.

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 27. veljače 2020.

                  Za Vijeće

                  Predsjednik

               D. HORVAT

            (1)  Vidjeti dokument ST 6180/20 na http://register.consilium.europa.eu.


title: Odluka Vijeća (ZVSP) 2020/373 od 5. ožujka 2020. o izmjeni Odluke 2014/119/ZVSP o mjerama ograničavanja usmjerenima protiv određenih osoba, subjekata i tijela s obzirom na stanje u Ukrajini

text:
                  6.3.2020

                  HR

                  Službeni list Europske unije

                  L 71/10

         ODLUKA VIJEĆA (ZVSP) 2020/373
         od 5. ožujka 2020.
         o izmjeni Odluke 2014/119/ZVSP o mjerama ograničavanja usmjerenima protiv određenih osoba, subjekata i tijela s obzirom na stanje u Ukrajini
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 29.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 5. ožujka 2014. donijelo Odluku 2014/119/ZVSP (1).

                     (2)

                     Na temelju preispitivanja Odluke 2014/119/ZVSP, primjenu mjera ograničavanja usmjerenih protiv određenih osoba, subjekata i tijela trebalo bi produljiti do 6. ožujka 2021., unose za dvije osobe trebalo bi brisati, a u Prilogu bi trebalo ažurirati informacije o pravu na obranu i pravu na djelotvornu sudsku zaštitu.

                     (3)

                     Odluku 2014/119/ZVSP trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            Odluka 2014/119/ZVSP mijenja se kako slijedi:

                        1.

                        u članku 5. drugi stavak zamjenjuje se sljedećim:
                        „Ova Odluka primjenjuje se do 6. ožujka 2021.”;

                        2.

                        Prilog se mijenja kako je navedeno u Prilogu ovoj Odluci.

            Članak 2.
            Ova Odluka stupa na snagu na dan objave u Službenom listu Europske unije.

            Sastavljeno u Bruxellesu 5. ožujka 2020.

                  Za Vijeće

                  Predsjednik

               T. ĆORIĆ

            (1)  Odluka Vijeća 2014/119/ZVSP od 5. ožujka 2014. o mjerama ograničavanja usmjerenima protiv određenih osoba, subjekata i tijela s obzirom na stanje u Ukrajini (SL L 66, 6.3.2014., str. 26.).

            PRILOG
            Prilog Odluci 2014/119/ZVSP mijenja se kako slijedi:

                        1.

                        u odjeljku „A. Popis osoba, subjekata i tijela iz članka 1.” unosi za sljedeće osobe brišu se:

                                    11.

                                    Mykola Yanovych Azarov;

                                    18.

                                    Edward Stavytskyi;

                        2.

                        odjeljak „B. Pravo na obranu i pravo na djelotvornu sudsku zaštitu” zamjenjuje se sljedećim:

                                    „B.

                                    Pravo na obranu i pravo na djelotvornu sudsku zaštitu
                                    Pravo na obranu i pravo na djelotvornu sudsku zaštitu na temelju Zakonika o kaznenom postupku Ukrajine
                                    Člankom 42. Zakonika o kaznenom postupku Ukrajine („Zakonik o kaznenom postupku”) predviđa se da svaka osoba koja je osumnjičena ili optužena u kaznenom postupku uživa pravo na obranu i pravo na djelotvornu sudsku zaštitu. To uključuje: pravo da bude obaviještena za koje je kazneno djelo osumnjičena ili optužena; pravo da bude precizno i brzo obaviještena o svojim pravima na temelju Zakonika o kaznenom postupku; pravo na branitelja nakon što ga prvi put zatraži; pravo da podnese prijedloge za postupovne radnje; i pravo da ospori odluke, radnje i propuste istražitelja, javnog tužitelja i suca istrage. Člankom 306. Zakonika o kaznenom postupku predviđa se da pritužbe na odluke, radnje ili propuste istražitelja ili javnog tužitelja mora razmotriti sudac istrage lokalnog suda u prisutnosti podnositelja pritužbe ili njegova branitelja ili pravnog zastupnika. U članku 308. Zakonika o kaznenom postupku predviđa se da se pritužbe u pogledu propusta istražitelja ili javnog tužitelja da poštuju razuman rok tijekom istrage prije suđenja mogu podnijeti višem javnom tužitelju i da se moraju razmotriti u roku od tri dana od njihova podnošenja. Osim toga, u članku 309. Zakonika o kaznenom postupku navode se odluke sudaca istrage protiv kojih je moguće podnijeti žalbu te se navodi da druge odluke mogu biti predmetom sudskog preispitivanja tijekom pripremnog postupka pred sudom. Štoviše, određene postupovne istražne mjere moguće su samo podložno odluci suca istrage ili suda (npr. zapljena imovine na temelju članaka od 167. do 175. i mjere pritvaranja na temelju članaka od 176. do 178. Zakonika o kaznenom postupku).
                                    Primjena prava na obranu i prava na djelotvornu sudsku zaštitu svake osobe uvrštene na popis

                                                1.

                                                Viktor Fedorovych Yanukovych
                                                Kazneni postupak koji se odnosi na zloupotrebu javnih sredstava ili imovine još je u tijeku.
                                                Iz informacija u spisu Vijeća proizlazi da su pravo na obranu i pravo na djelotvornu sudsku zaštitu g. Yanukovycha poštovani tijekom kaznenog postupka na koji se oslonilo Vijeće. To je osobito dokazano dopisima od 26. rujna 2014. i 8. listopada 2014. koji se odnose na slanje pisane obavijesti o postojanju sumnje, informacijom da je 27. srpnja 2015. izdano odobrenje za posebnu istragu prije suđenja in absentia, određenim brojem sudskih odluka koje se odnose na zapljenu imovine te činjenicom da je protiv odluke o suspenziji kaznenog postupka od 27. rujna 2017. bila dopuštena žalba. U spisu Vijeća postoje i dokazi da je nedavni zahtjev obrane prihvaćen 30. rujna 2019.

                                                2.

                                                Vitalii Yuriyovych Zakharchenko
                                                Kazneni postupak koji se odnosi na zloupotrebu javnih sredstava ili imovine još je u tijeku.
                                                Iz informacija u spisu Vijeća proizlazi da su pravo na obranu i pravo na djelotvornu sudsku zaštitu g. Zakharchenka poštovani tijekom kaznenog postupka na koji se oslonilo Vijeće. To je osobito dokazano odlukama suca istrage od 21. svibnja 2018. i 23. studenoga 2018. kojima je izdano odobrenje za pritvaranje g. Zakharchenka kako bi bio doveden pred sud da sudjeluje na ročištu povodom prijedloga za određivanje istražnog zatvora. Povrh toga, protiv odluke o suspenziji istrage prije suđenja od 19. veljače 2019. bila je dopuštena žalba.

                                                3.

                                                Viktor Pavlovych Pshonka
                                                Kazneni postupak koji se odnosi na zloupotrebu javnih sredstava ili imovine još je u tijeku.
                                                Iz informacija u spisu Vijeća proizlazi da su pravo na obranu i pravo na djelotvornu sudsku zaštitu g. Pshonke poštovani tijekom kaznenog postupka na koji se oslonilo Vijeće. To je osobito dokazano činjenicom da je pisana obavijest o postojanju sumnje dostavljena 22. prosinca 2014., da je protiv odluke o suspenziji kaznenog postupka od 16. lipnja 2017. bila dopuštena žalba te odlukama suca istrage od 12. ožujka 2018., 13. kolovoza 2018. i 5. rujna 2019. kojima je izdano odobrenje za pritvaranje g. Pshonke kako bi bio doveden pred sud da sudjeluje na ročištu povodom prijedloga za određivanje istražnog zatvora.

                                                6.

                                                Viktor Ivanovych Ratushniak
                                                Kazneni postupak koji se odnosi na zloupotrebu javnih sredstava ili imovine još je u tijeku.
                                                Iz informacija u spisu Vijeća proizlazi da su pravo na obranu i pravo na djelotvornu sudsku zaštitu g. Ratushniaka poštovani tijekom kaznenog postupka na koji se oslonilo Vijeće. To je osobito dokazano odlukama suca istrage od 21. svibnja 2018. i 23. studenoga 2018. kojima je izdano odobrenje za pritvaranje g. Ratushniaka kako bi bio doveden pred sud da sudjeluje na ročištu povodom prijedloga za određivanje istražnog zatvora. Povrh toga, protiv odluke o suspenziji istrage prije suđenja od 19. veljače 2019. bila je dopuštena žalba.

                                                7.

                                                Oleksandr Viktorovych Yanukovych
                                                Kazneni postupak koji se odnosi na zloupotrebu javnih sredstava ili imovine još je u tijeku.
                                                Iz informacija u spisu Vijeća proizlazi da su pravo na obranu i pravo na djelotvornu sudsku zaštitu g. Yanukovycha poštovani tijekom kaznenog postupka na koji se oslonilo Vijeće. To je osobito dokazano određenim brojem odluka suda koje se odnose na zapljenu imovine i odlukom suca istrage od 27. lipnja 2018. o ukidanju odluke tužiteljstva o odbijanju zahtjeva obrane za zatvaranje istrage.

                                                9.

                                                Artem Viktorovych Pshonka
                                                Kazneni postupak koji se odnosi na zloupotrebu javnih sredstava ili imovine još je u tijeku.
                                                Iz informacija u spisu Vijeća proizlazi da su pravo na obranu i pravo na djelotvornu sudsku zaštitu g. Pshonke poštovani tijekom kaznenog postupka na koji se oslonilo Vijeće. To je osobito dokazano činjenicom da je pisana obavijest o postojanju sumnje dostavljena 29. prosinca 2014., da je protiv odluke o suspenziji kaznenog postupka od 16. lipnja 2017. bila dopuštena žalba te odlukama suca istrage od 12. ožujka 2018., 13. kolovoza 2018. i 5. rujna 2019. kojima je izdano odobrenje za pritvaranje g. Pshonke kako bi bio doveden pred sud da sudjeluje na ročištu povodom prijedloga za određivanje istražnog zatvora.

                                                12.

                                                Serhiy Vitalyovych Kurchenko
                                                Kazneni postupak koji se odnosi na zloupotrebu javnih sredstava ili imovine još je u tijeku.
                                                Iz informacija u spisu Vijeća proizlazi da su pravo na obranu i pravo na djelotvornu sudsku zaštitu g. Kurchenka poštovani tijekom kaznenog postupka na koji se oslonilo Vijeće. To je osobito dokazano odlukom suca istrage od 7. ožujka 2018. kojom je izdano odobrenje za provođenje posebne istrage in absentia. Štoviše, obrana je obaviještena o dovršetku istrage prije suđenja 28. ožujka 2019. i osiguran joj je pristup materijalima u svrhu upoznavanja s njima.

                                                13.

                                                Dmytro Volodymyrovych Tabachnyk
                                                Kazneni postupak koji se odnosi na zloupotrebu javnih sredstava ili imovine još je u tijeku.
                                                Iz informacija u spisu Vijeća proizlazi da su pravo na obranu i pravo na djelotvornu sudsku zaštitu g. Tabachnyka poštovani tijekom kaznenog postupka na koji se oslonilo Vijeće. To je osobito dokazano odlukom suca istrage od 8. svibnja 2018. kojom je izdano odobrenje za pritvaranje g. Tabachnyka kako bi bio doveden pred sud da sudjeluje na ročištu povodom prijedloga za određivanje istražnog zatvora.

                                                15.

                                                Serhiy Hennadiyovych Arbuzov
                                                Kazneni postupak koji se odnosi na zloupotrebu javnih sredstava ili imovine još je u tijeku.
                                                Iz informacija u spisu Vijeća proizlazi da su pravo na obranu i pravo na djelotvornu sudsku zaštitu g. Arbuzova poštovani tijekom kaznenog postupka na koji se oslonilo Vijeće. To je osobito dokazano dopisom od 24. travnja 2017. koji se odnosi na slanje pisane obavijesti o postojanju sumnje, odlukama suca istrage od 19. prosinca 2018., 18. ožujka 2019. i 29. srpnja 2019. kojima se odobrava zahtjev obrane protiv nedjelovanja Ureda glavnog tužitelja, odlukom suca istrage od 10. kolovoza 2017. kojom se odobrava posebna istraga in absentia te odlukama suca istrage od 4. studenoga 2019. i 5. studenoga 2019. kojima se odbijaju zahtjevi obrane da se odredi rok za dovršetak istrage prije suđenja.

                                                17.

                                                Oleksandr Viktorovych Klymenko
                                                Kazneni postupak koji se odnosi na zloupotrebu javnih sredstava ili imovine još je u tijeku.
                                                Iz informacija u spisu Vijeća proizlazi da su pravo na obranu i pravo na djelotvornu sudsku zaštitu g. Klymenka poštovani tijekom kaznenog postupka na koji se oslonilo Vijeće. To je osobito dokazano odlukama suca istrage od 1. ožujka 2017. i 5. listopada 2018. kojima se odobrava posebna istraga in absentia i odlukama suca istrage od 8. veljače 2017. i 19. kolovoza 2019. kojima se odobrava preventivna mjera u obliku istražnog zatvora te činjenicom da je postupak upoznavanja obrane s materijalima kaznenog postupka u tijeku.”


title: Administrativna komisija za koordinaciju sustava socijalne sigurnosti Odluka br. E7 od 27. lipnja 2019. o praktičnim mjerama za suradnju i razmjenu podataka do potpune provedbe Sustava elektroničke razmjene informacija o socijalnoj sigurnosti (EESSI) u državama članicama (Tekst značajan za EGP i za Sporazum između EZ-a i Švicarske) 2020/C 73/04

text:
               6.3.2020

               HR

               Službeni list Europske unije

               C 73/5

      ADMINISTRATIVNA KOMISIJA ZA KOORDINACIJU SUSTAVA SOCIJALNE SIGURNOSTI
      ODLUKA br. E7
      od 27. lipnja 2019.
      o praktičnim mjerama za suradnju i razmjenu podataka do potpune provedbe Sustava elektroničke razmjene informacija o socijalnoj sigurnosti (EESSI) u državama članicama
      (Tekst značajan za EGP i za Sporazum između EZ-a i Švicarske)
      (2020/C 73/04)
      ADMINISTRATIVNA KOMISIJA ZA KOORDINACIJU SUSTAVA SOCIJALNE SIGURNOSTI,
      uzimajući u obzir članak 72. točku (a) Uredbe (EZ) br. 883/2004 Europskog parlamenta i Vijeća od 29. travnja 2004. o koordinaciji sustava socijalne sigurnosti (1), u skladu s kojim je Administrativna komisija odgovorna za rješavanje administrativnih pitanja ili pitanja tumačenja koja proizlaze iz odredbi Uredbe (EZ) br. 883/2004 i Uredbe (EZ) br. 987/2009 Europskog parlamenta i Vijeća od 16. rujna 2009. o utvrđivanju postupka provedbe Uredbe (EZ) br. 883/2004 o koordinaciji sustava socijalne sigurnosti (2),
      uzimajući u obzir članak 72. točku (d) Uredbe (EZ) br. 883/2004, u skladu s kojom Administrativna komisija potiče, što je više moguće, uporabu novih tehnologija,
      uzimajući u obzir članak 76. stavke 3. i 4. Uredbe (EZ) br. 883/2004, u skladu s kojima ustanove imaju dužnost surađivanja i međusobnog komuniciranja u smislu uredbi,
      uzimajući u obzir članak 4. Uredbe (EZ) br. 987/2009, u skladu s kojim se podaci među ustanovama ili tijelima za vezu razmjenjuju elektroničkim putem, a Administrativna komisija utvrđuje iscrpna pravila za razmjenu isprava i strukturiranih elektroničkih dokumenata,
      budući da:

                  (1)

                  Odlukom E4 od 13. ožujka 2014. produljena su prijelazna razdoblja iz članka 95. stavka 1. Uredbe (EZ) br. 987/2009 za razmjenu podataka među državama članicama u potpunosti elektroničkim putem, i to za dvije godine od datuma kada je središnji sustav EESSI razvijen, testiran i stavljen u produkciju, spreman da države članice započnu s integracijom u središnji sustav.

                  (2)

                  Odlukom E5 od 16. ožujka 2017. utvrđene su praktične mjere za prijelazno razdoblje za razmjenu podataka elektroničkim putem iz članka 4. Uredbe (EZ) br. 987/2009.

                  (3)

                  Na 351. sastanku održanom 27. i 28. lipnja 2017. Administrativna komisija potvrdila je da je središnji sustav EESSI spreman za svoju namjenu, odnosno za razmjene putem njega, a dvogodišnje razdoblje iz Odluke E4 počelo je teći 3. srpnja 2017.

                  (4)

                  Na 358. sastanku održanom 27. i 28. ožujka 2019. Administrativna komisija utvrdila je da, u skladu s člankom 95. Uredbe (EZ) br. 987/2009 i Odlukom E4 od 13. ožujka 2014., prijelazno razdoblje za EESSI završava 2. srpnja 2019.

                  (5)

                  Potrebno je osigurati i očuvati prava građana u skladu s pravilima o koordinaciji sustava socijalne sigurnosti.

                  (6)

                  Treba uzeti u obzir složenost i status projekta EESSI u trenutku donošenja ove Odluke, potrebu da se on ispravno i učinkovito stavi u proizvodnju te zajedničku obvezu Europske komisije i država članica da nastave poboljšavati stabilnost i sigurnost projekta EESSI.

                  (7)

                  S obzirom na potrebne intenzivne nacionalne aktivnosti država članica i kašnjenja do kojih je došlo u projektu EESSI te s obzirom na to da 3. srpnja 2019. neće sve ustanove biti u potpunosti spremne za razmjenu svih poruka u EESSI-ju potrebno je, u skladu s načelom dobre suradnje među ustanovama, utvrditi privremene praktične mjere za razmjenu podataka dok se sustav EESSI u potpunosti ne implementira u svim državama članicama i u središnjem sustavu EESSI-ja.

                  (8)

                  Potrebno je osigurati rezervno rješenje u slučaju poteškoća u radu središnjeg sustava EESSI-ja.

                  (9)

                  Ova se Odluka primjenjuje od 3. srpnja 2019. kako bi se ostvarila svrha osiguravanja pravne sigurnosti za ustanove i zaštite prava osoba obuhvaćenih uredbama,

            ODLUČILA JE:

                  1.

                  Od 3. srpnja 2019. podaci među ustanovama razmjenjuju se elektroničkim putem putem sustava EESSI i na temelju razmjene strukturiranih elektroničkih dokumenata (SED) u odgovarajućim slučajevima poslovne upotrebe (BUC). Time se ne dovodi u pitanje nikakva razmjena podataka koja se, kako je predviđeno uredbama o koordinaciji sustava socijalne sigurnosti, mora odvijati u papirnatom obliku, poput popratnih dokaza.

                  2.

                  Neovisno o točki 1., kako bi se omogućio kontinuitet poslovanja i zaštita prava osoba na koje se uredbe odnose, države članice koje nisu spremne za elektroničku razmjenu za određeni BUC mogu, prema potrebi, nastaviti razmjenjivati podatke povezane s tim BUC-om putem bilo kojeg dokumenta čak i ako se temelji na zastarjelom formatu, sadržaju ili strukturi sve dok broj država članica koje su „spremne za EESSI” za taj konkretni BUC ne dosegne prag od 80 %.

                  3.

                  U slučaju formata koji nije strukturirani elektronički dokument (SED), koji ne sadržava sve obvezne informacije sadržane u SED-ovima, država članica koja traži te informacije mora ih zatražiti od države članice koja je izdala dokument u zastarjelom formatu. Ako postoje nedoumice u pogledu prava dotičnog građanina, ustanova primateljica stupa u vezu s ustanovom izdavateljicom u duhu dobre suradnje.

                  4.

                  Najkasnije šest mjeseci nakon što se dosegne prag iz točke 2. države članice za razmjenu podataka s drugim državama članicama moraju upotrebljavati samo EESSI i neće više moći razmjenjivati podatke izvan tog sustava. Države članice koje nisu „spremne za EESSI” u slučaju određenih BUC-ova moraju poduzeti potrebne mjere na nacionalnoj razini kako bi mogle sve podatke za te BUC-ove slati drugim državama članicama putem sustava EESSI te ih putem njega primati.

                  5.

                  Neovisno o točki 1., dvije ili više država članica mogu se dogovoriti da se potrebna razmjena informacija radi postupanja s velikim brojem poruka, primjerice u slučaju zahtjeva povezanih s povratom davanja za zdravstvenu skrb, nesrećama na radu i profesionalnim bolestima ili naknadama za nezaposlenost, može nastaviti u bilo kojem formatu koji nije EESSI (npr. projekti Build), sve dok država članica koja sudjeluje u bilateralnoj razmjeni ne bude spremna za EESSI.

                  6.

                  Države članice koje ne mogu u potpunosti ispuniti obveze iz točke 1. moraju Administrativnoj komisiji do listopada 2019. dostaviti podatke o preuzetim obvezama u pogledu nacionalnih provedbenih planova i ključnih etapa kako bi bez odgode postale „spremne za EESSI” u slučaju svih BUC-ova; nakon toga Administrativnoj komisiji moraju slati izvješća o statusu svaka tri mjeseca dok ne postanu „spremne za EESSI” u slučaju svih BUC-ova.

                  7.

                  Biti „spreman za EESSI” za određeni BUC znači da dotična država članica u tom BUC-u ili, prema potrebi, u poddomeni tog BUC-a, može slati sve poruke drugim državama članicama i primati sve poruke iz drugih država članica. Ako određeni BUC nije obuhvaćen zakonodavstvom određene države članice, „spremnost za EESSI” može se odnositi samo na primanje poruka u okviru tog BUC-a.

                  8.

                  Kad su dvije države članice „spremne za EESSI” za određeni BUC, razmjena informacija među njima odvija se u okviru sustava EESSI-ja za sve razmjene obuhvaćene tim BUC-om. Time se ne dovode u pitanje iznimne i objektivno opravdane situacije poput osiguravanja kontinuiteta poslovanja u slučaju preusmjeravanja sustava zbog tehničkih razloga ili bilateralnih dogovora koji se, primjerice, mogu odnositi na zajedničko testiranje, pokusno izvođenje, osposobljavanje ili slično.

                  9.

                  Ako je BUC multilateralan, odnosno ako više od dviju država članica sudjeluje u razmjeni, razmjene u okviru EESSI-ja započinju tek nakon što se utvrdi da su države članice koje sudjeluju u toj razmjeni prijavile da su „spremne za EESSI” za određeni BUC. Time se ne dovode u pitanje obveze država članica iz točke 4. Načela utvrđena u točki 7. vrijede i u slučajevima kad više od dviju država članica sudjeluje u BUC-u.

                  10.

                  Države članice obavješćuju Administrativnu komisiju najmanje 30 dana prije nego što postanu „spremne za EESSI” za određeni BUC.

                  11.

                  Informacije o tome koji je BUC u kojoj državi članici „spreman za EESSI” moraju se redovito stavljati na raspolaganje nacionalnim ustanovama (najmanje jednom mjesečno) i navesti u Repozitoriju ustanova koje upotrebljavaju EESSI.

                  12.

                  Administrativna komisija prati napredak država članica na sastancima koji se održavaju svaka tri mjeseca, tako dugo dok sve države članice ne budu „spremne za EESSI” za sve BUC-ove. Status i aktivnosti koje se trebaju poduzeti preispituju se najmanje svakih šest mjeseci te se zaključci preispitivanja objavljuju.

                  13.

                  Razmjena podataka koja je započela izvan sustava EESSI prije datuma utvrđenog u točki 1. ili u skladu s točkom 2. ove Odluke može se završiti izvan EESSI-ja. Alternativne mjere mogu se dogovoriti bilateralno među državama članicama ili ih, ako je potrebno, može odrediti Administrativna komisija.

                  14.

                  U roku od šest mjeseci od objave Administrativna komisija ocjenjuje provedbu ove Odluke i postoji li potreba za izmjenama.

                  15.

                  Ova Odluka objavljuje se u Službenom listu Europske unije. Primjenjuje se od 3. srpnja 2019.

               Predsjednica Administrativne komisije

            Adriana STOINEA

         (1)  SL L 166, 30.4.2004., str. 1.

         (2)  SL L 284, 30.10.2009., str. 1.


Odluka Komisije od 25/02/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9642 - ACERINOX / VDM) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 03/03/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9647 - GHT MOBILITY / STADTWERKE DÜSSELDORF / CLEVERSHUTTLE DÜSSELDORF) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 26/02/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9725 - ARDIAN / GROUPE CERELIA) în temeiul Regulamentului (EZ) nr. 139/2004 al Consiliului (Vjerodostojan je samo tekst na francuskom jeziku)


Odluka Komisije od 05/03/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9665 - GENERALI REAL ESTATE / APLEONA REAL ESTATE / PROPERTY MANAGEMENT JV) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 28/02/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9681 - INFLEXION / ICG / MARSTON) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


               9.3.2020

               HR

               Službeni list Europske unije

               C 76/242

      P8_TA(2018)0234
      Imenovanje člana Povjerenstva za odabir pri Uredu europskog javnog tužitelja
      Odluka Europskog parlamenta od 31. svibnja 2018. o imenovanju Antonija Mure za člana povjerenstva za odabir u skladu s člankom 14. stavkom 3. Uredbe Vijeća (EU) 2017/1939 od 12. listopada 2017. o provedbi pojačane suradnje u vezi s osnivanjem Ureda europskog javnog tužitelja („EPPO”) (2018/2071(INS))
      (2020/C 76/38)

         Europski parlament,

                  —

                  uzimajući u obzir članak 14. stavak 3. Uredbe Vijeća (EU) 2017/1939 od 12. listopada 2017. o provedbi pojačane suradnje u vezi s osnivanjem Ureda europskog javnog tužitelja („EPPO”) (1),

                  —

                  uzimajući u obzir prijedlog Odbora za građanske slobode, pravosuđe i unutarnje poslove (B8-0237/2018),

                  —

                  uzimajući u obzir Poslovnik,

                  A.

                  budući da Antonio Mura ispunjava uvjete iz članka 14. stavka 3. Uredbe (EU) 2017/1939;

                  1.

                  predlaže da se Antonio Mura imenuje članom povjerenstva za odabir;

                  2.

                  nalaže svojem predsjedniku da ovu Odluku proslijedi Vijeću i Komisiji.

         (1)  SL L 283, 31.10.2017., str. 1.


title: Odluka Vijeća (EU) 2020/392 od 5. ožujka 2020. o sklapanju Sporazuma o partnerstvu u održivom ribarstvu između Europske unije i Republike Gambije i Protokola o provedbi tog Sporazuma o partnerstvu

text:
                  11.3.2020

                  HR

                  Službeni list Europske unije

                  L 75/1

         ODLUKA VIJEĆA (EU) 2020/392
         od 5. ožujka 2020.
         o sklapanju Sporazuma o partnerstvu u održivom ribarstvu između Europske unije i Republike Gambije i Protokola o provedbi tog Sporazuma o partnerstvu
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 43. u vezi s člankom 218. stavkom 6. drugim podstavkom točkom (a) podtočkom v. i člankom 218. stavkom 7.,
         uzimajući u obzir prijedlog Europske komisije,
         uzimajući u obzir suglasnost Europskog parlamenta (1),
         uzimajući u obzir preporuku Komisije i odluku Vijeća o odobravanju otvaranja pregovora,
         budući da:

                     (1)

                     U skladu s Odlukom Vijeća (EU) 2019/1332 (2) Sporazum o partnerstvu u održivom ribarstvu između Europske unije i Republike Gambije („Sporazum o partnerstvu”) i Protokol o provedbi Sporazuma o partnerstvu („Protokol”) potpisani su 31. srpnja 2019., podložno njihovu kasnijem sklapanju.

                     (2)

                     Sporazumom o partnerstvu stavlja se izvan snage Sporazum između Europske ekonomske zajednice i Vlade Republike Gambije o ribolovu u obalnim vodama Gambije (3), koji je stupio na snagu 2. lipnja 1987.

                     (3)

                     Sporazum o partnerstvu i Protokol privremeno se primjenjuju od datuma njihova potpisivanja.

                     (4)

                     Sporazum o partnerstvu i Protokol trebalo bi odobriti.

                     (5)

                     Člankom 9. Sporazuma o partnerstvu osnovan je Zajednički odbor nadležan za praćenje provedbe Sporazuma o partnerstvu. U skladu s tim člankom i člancima 5., 6. i 8. Protokola Zajednički odbor može donijeti izmjene Protokola. Radi lakšeg odobravanja takvih izmjena trebalo bi, podložno posebnim materijalnim i postupovnim uvjetima, ovlastiti Komisiju za njihovo odobravanje u ime Unije prema pojednostavnjenom postupku.

                     (6)

                     Stajalište Unije o izmjenama Protokola trebao bi utvrditi Odbor stalnih predstavnika vlada država članica (Coreper). Predložene će se izmjene prihvatiti osim ako se blokirajuća manjina država članica u skladu s člankom 16. stavkom 4. Ugovora o Europskoj uniji (UEU) tome usprotivi u Coreperu.

                     (7)

                     Stajalište koje Unija treba zauzeti u okviru Zajedničkog odbora o drugim pitanjima trebalo bi utvrditi u skladu s Ugovorima i ustaljenim praksama,

               DONIJELO JE OVU ODLUKU:

            Članak 1.
            Sporazum o partnerstvu u održivom ribarstvu između Europske unije i Republike Gambije i Protokol o provedbi Sporazuma o partnerstvu u održivom ribarstvu između Europske unije i Republike Gambije odobravaju se u ime Unije (4).

            Članak 2.
            U skladu s postupkom utvrđenima u Prilogu ovoj Odluci Komisija je ovlaštena u ime Unije odobriti izmjene Protokola koje donosi Zajednički odbor osnovan člankom 9. Sporazuma o partnerstvu.

            Članak 3.
            Predsjednik Vijeća u ime Unije šalje obavijest predviđenu u članku 18. Sporazuma o partnerstvu i u članka 16. Protokola.

            Članak 4.
            Ova Odluka stupa na snagu na dan donošenja.

            Sastavljeno u Bruxellesu 5. ožujka 2020.

                  Za Vijeće

                  Predsjednik

               T. ĆORIĆ

            (1)  Suglasnost od 18. prosinca 2019. (još nije objavljena u Službenom listu).

            (2)  Odluka Vijeća (EU) 2019/1332 od 25. lipnja 2019. o potpisivanju, u ime Unije, i privremenoj primjeni Sporazuma o partnerstvu u održivom ribarstvu između Europske unije i Republike Gambije i Protokola o provedbi tog Sporazuma o partnerstvu (SL L 208, 8.8.2019., str. 1.).

            (3)  SL L 146, 6.6.1987., str. 3.

            (4)  Tekstovi Sporazuma o partnerstvu i Protokola objavljeni su u SL L 208, 8.8.2019., str. 3., zajedno s odlukom o potpisivanju.

            PRILOG
            Postupak za odobrenje izmjena Protokola koje donosi Zajednički odbor
            Kada je Zajednički odbor pozvan da donese izmjene Protokola u skladu s člancima 5., 6. i 8. Protokola, Komisija je ovlaštena za odobravanje predloženih izmjena u ime Unije pod sljedećim uvjetima:

                        1.

                        Komisija osigurava da za odobrenje u ime Unije vrijedi sljedeće:

                                    (a)

                                    u skladu je s ciljevima zajedničke ribarstvene politike;

                                    (b)

                                    usklađeno je s relevantnim pravilima koja su donijele regionalne organizacije za upravljanje ribarstvom te se njime uzima u obzir zajedničko upravljanje obalnih država;

                                    (c)

                                    njime se uzimaju u obzir najnovije statističke, biološke i druge relevantne informacije dostavljene Komisiji.

                        2.

                        Prije nego što u ime Unije odobri predložene izmjene Komisija ih dovoljno unaprijed podnosi Vijeću.

                        3.

                        Coreper će procijeniti usklađenost predloženih izmjena s kriterijima utvrđenima u točki 1. ovog Priloga.

                        4.

                        Komisija odobrava izmjene u ime Unije osim ako se određeni broj država članica koji čini blokirajuću manjinu Vijeća u skladu s člankom 16. stavkom 4. UEU-a usprotivi predloženim izmjenama. U slučaju takve blokirajuće manjine Komisija u ime Unije odbija predložene izmjene.

                        5.

                        Ako na daljnjim sastancima sa Republikom Gambijom, uključujući sastanke na licu mjesta, nije moguće postići dogovor, pitanje se ponovno upućuje Vijeću, u skladu s postupkom utvrđenim točkama od 2. do 4., kako bi se stajalištem Unije uzeli u obzir novi elementi.

                        6.

                        Komisiju se poziva da pravodobno poduzme sve mjere potrebne kako bi se osiguralo daljnje postupanje po odluci Zajedničkog odbora, uključujući, prema potrebi, objavu relevantne odluke u Službenom listu Europske unije i podnošenje svih prijedloga potrebnih za provedbu te odluke.

                        7.

                        U pogledu pitanja koja se ne odnose na izmjene Protokola u skladu s njegovim člancima 5., 6. i 8., stajalište koje Unija treba zauzeti u okviru Zajedničkog odbora utvrđuje se u skladu s Ugovorima i ustaljenim praksama.